## *יחזקאל פרק א - המרכבה נוסעת*

**סיכום שיעור שהועבר בישיבת מרכז הרב** (**כנראה מאת הרב ישעיהו הדרי)**

 (הסיכום נכתב ע"י הרב אורי דסברג, ונערך ע"י בראון דסברג)

### נהר כבר

הגילוי בחו"ל הוא על מים, גילוי א-לוקות בהסתייגויות שונות, ע"י המים מקום הטהרה.

הרמב"ם מפרש את הביטוי "מקל חובלים" המופיע בזכריה (יא,ז) ע"י שכול אותיות "מקל בוחלים". כלומר הנביא מסתיר פירוש אמיתי אחרי שכול אותיות (מורה נבוכים ב,מג), ושם כתב עוד, שבמילת "המרכבה" גם כן אפשר לשכל אותיות ולפרש מלים. ולא כתב כן בפרקים שמדבר על מעשה מרכבה.

כמו כן במלים "כבר" נמצא את המלים "רכב" ו"כרב", הנביא רואה את הכרוב, את המרכבה ולא את הרוכב. כרוב הוא "כרביא", פרצוף של תינוקות, פרצוף לא מגובש שמשתנה פרצופו לפי ייעודו. "כרב" הוא חומר היולי, שהצורה נטבעת בו לפי מעלת השליחות, כמו שכתבו חז"ל ששמות המלאכים משתנים לפי שליחותם[[1]](#footnote-1). וכיון שהנביא לא רואה את הרוכב אלא הרוכב נראה לו רק במרכבה, אומר רש"י על הפסוק "ממראה מתניו ולמעלה" שפסוק זה אינו ניתן להדרש, משום שכאן מדובר על הרוכב ולא כמו שדובר תמיד על המרכבה.

### הצפון

"מצפון תפתח הרעה". הבא מבבל לישראל הולך דרך צפון משום שאינו יכול לעבור את המדבר הסורי[[2]](#footnote-2). השפע בא ליחזקאל מן הצפון – מירושלים, שם מקור ההקדשה כמו בכל הנביאים וגם בעמוס מצאנו כן "ומירושלים יתן קולו" וצודק המלך באמרו "לך אל יהודה", שם מקור הנבואה.

"צפון" מכיל שתי הוראות הפוכות: א) להציף, לכבות. ב) הגרזן צף ועלה, דווקא נתגלה. ועיין פרק ז' פסוק כ"ב "וַהֲסִבּוֹתִי פָנַי מֵהֶם וְחִלְּלוּ אֶת צְפוּנִי". "וְשָׁחַט אֹתוֹ עַל יֶרֶךְ הַמִּזְבֵּחַ צָפֹנָה (חסר וא"ו) לִפְני ה'", ועיין בעולת ראי"ה: ירך הוא הנסתר, וצפנה, מלשון צופה ורואה, נראה ונגלה. יחזקאל ראה צפונה, נסתר ונגלה, גם צופה-גלוי, גם צפון-נסתר. בזוג המלים "ירכתי צפון" יש גם נסתר וגם נגלה. כשחז"ל מדברים על מעשה מרכבה הם מביאים את הפועל "צופה"[[3]](#footnote-3): "צופה הייתי במעשה מרכבה בין מים עליונים למים תחתונים", וכן "הרבה צפו לראות במעשה מרכבה" (מגילה כד:) ולכן מדגיש שם רש"י את המרכבה של יחזקאל, משום שמרכבתו באה מצפון. וכן עיין סוטה (יב:) "צופים ואינם יודעים מה צופים", צופה שהדבר צפוּן ממנו, ואצלנו ביחזקאל הצפון הופך להיות נצפה. הצפון צפוּן מעין השמש, בעל חוסר אור. וכן עיין במדרש רבה על הפסוק "צפונה לפני ה'" שזוכר עקידה, "ענה ידעתי וכו'" נאמר בעקידה, וזו בעיית הידיעה והבחירה, וזה נכנס במלים "הכל צפוי והרשות נתונה", והכל נכלל בתוך המלים "צפונה לפני ה'", הצפון הוא לפני ה'. ועיין יחזקאל (ג,יז). ובפרקים ב' וג' מדובר ששולחו לעם ישראל שלא ישמע את דבריו[[4]](#footnote-4). בצפון הוא רואה את בעיית הידיעה והבחירה, שהוא גם נסתר וגם נגלה. הוא מזהיר את העם למרות שיודע את סופו.

בבבא בתרא (כה.) נאמר שהעולם דומה לאכסדרה, וצד צפון פתוח, שם השאיר יצירה בלתי גמורה, ושם המזיקים, בריאות שאינם מושלמות, "ומי שהוא אלוה יבא וישלימנו" (פרקי דר' אליעזר), ומן הצד הבלתי נגמר מקבל הנביא את נבואתו. ואת הצפון הזה רואה הנביא בשתי המרכבות הראשונות מצד צפון, מן הצד הנסתר, מאחור. ובמרכבה השלישית רואה הנביא את המרכבה ממזרח מבפנים, בצד הנגלה. בחזרה רואה את הצד הנגלה. ועיין בפרק ח,יד, וברד"ק שם. ועיין במהר"ל פ"ו בבאר הגולה על הצפון הבלתי מושלם, מן הצפון ונסתר רוצים הנביאים להיות צופים ולגלות.

### המרכבה נעה אל הגלות

צריך עיון, האם מעשה מרכבה היה למען הרחבת אופקו והשכלתו האישית של יחזקאל, או שמעשה מרכבה הוא חלק מהקדשת הנביא, ומכאן יש ללמוד על נבואותיו של הנביא בכלל. כבר ראינו ששלוש מרכבות מופיעות ביחזקאל, וכבר ראינו את ההדרגה שבשלוש המרכבות: שתי הראשונות באות מן הצפון, מומנט התזוזה והתנועה. ואצל המרכבה האחרונה: הנביא עומד מקדם, יציבות ועמידה במקום.

המרכבות בתנועה. נבואותיו של יחזקאל נאמרות באווירת הגולה. ומחמת כן ראינו שאין הנביא יחזקאל קורא לתשובה, משום שאצלו הכל קודר, החורבן גמור (בגמרא בחגיגה יג. מופיע, שבספר יחזקאל יש למלאכים ד' כנפיים, משום שבית המקדש אינו קיים. ועיין שם ברש"י שהגיע זמן שיחרב - כך רואה יחזקאל את המקדש). על העם לדעת שנביא היה בתוכם כדי שלא יהיה להם פתחון פה (השווה מאמר חז"ל מדוע נתנה נבואה לבלעם, שלא היה פתחון פה לאומות העולם). השכינה כבר יוצאת לגלות, המרכבה כבר בתנועה, המקדש – אבוד!

לנביא אין מדיליה מאומה, עיין בתחילת פרק ב' שאין בכוחו לעמוד על רגליו בכוחות עצמו, אינו יכול לקבל הנבואה בלי עזרה מבחוץ. עיין ב'אורות הקדש' שמביא הפסוק "ואני בתוך הגולה" האני שלי בתוך הגולה - אינו לשם המליצה, אלא דווקא ליחזקאל ראוי לומר הדבר, שהוא היה בתוך הגולה, ואין בכוחו לגייס כוחות עצמו לקבל הנבואה וצריך עזרה מן החוץ.

אצל ישעיהו רואים נכונות לקבל הנבואה. אצל ירמיהו השלילה מורה על אפשרות שהנביא יקבל ושהנביא לא יקבל, ביחזקאל לא מוצאים נסיונות מצדו אלא "שׁוֹלֵחַ אֲנִי אוֹתְךָ וכו'" (ב,ג). אצל ישעיהו (ו,יג) מצאנו "וְעוֹד בָּהּ עֲשִׂרִיָּה וְשָׁבָה וְהָיְתָה לְבָעֵר", מה שאין כן אצל יחזקאל שאין רואים תקוה אופטימית.

תמוה שבפרק ב' מוצאים שהעם יהיה סרבן, ולא מצאנו פרקי פרוזה שבהם היה מרי נגד הנבואה, אדרבא זקני יהודה באים לשבת לפניו[[5]](#footnote-5). וצריך לומר שלנבואה יש קנה מידה גבוה יותר לגבי הדרישות מן השומעים, ולמה שאין המציאות רואה כמרי רואה הנבואה כמרי. וכבר רואים את הדבר בפסוק ח' "אַל תְּהִי מֶרִי כְּבֵית הַמֶּרִי פְּצֵה פִיךָ וֶאֱכֹל אֵת אֲשֶׁר אֲנִי נֹתֵן אֵלֶיךָ" שזה נאמר לנביא עצמו אף על פי שכבר ראה מראות אלוקים. וזה מה שנקרא **הגזמה נבואית**, ואין זה כדי לקנות אוזן השומעים. במדרגת הנבואה, לא להיות צייתן במאת האחוזים זה "סָרָבִים וְסַלּוֹנִים". לדידנו הגזמת הנביא היא הגזמה, אך לדידו זו ריאליות גמורה. כך היא צעקת הנביאים על עבודה זרה בימי הבית הראשון, שלדידו של הנביא היא ריאליות גמורה, אך לדידן זו הגזמה חינוכית.

כבר עמדנו על המילים "וכתוב אליה קנים וכו'", שיחזקאל הנביא היחיד הנושא קינה.

בפרק ג' מוצאים חזרה על מה שנאמר כבר בפרק ב'. פסוקים ד'-י' קשורים לפסוקי פרק ב'. ושוב רואים את הפסוק "וּבֵית יִשְׂרָאֵל לֹא יֹאבוּ לִשְׁמֹעַ אֵלֶיךָ". כיון שהמרכבה נמצאת כבר בתנועה הנביא אינו יכול לראות את העם שומע, ואפשר שבמראה המרכבה בתנועה, הנביא פירש לעצמו שבני ישראל לא ישמעו. וזה מראה הנבואה ע"י משלים כמו שכתב הרמב"ם.

לפי זה מעשה מרכבה אינו שייך רק לאישיותו של הנביא, אלא לאופי נבואותיו בכלל, ולמצב רוחו בתקופה שלפני החורבן. מתוך מעשה מרכבה מופיעה אכילת המגילה כחלק מן ההקדשה.

אפשר שהכפילות של פרק ב' ופרק ג' הוא מקביל לכפילות מראי המרכבה, פרק ב' לפני אכילת המגילה ופרק ג' אחריה, שם שוב מבארים לו את ענין השליחות. שליחותו היא פאסיבית בשב ואל תעשה כאכילתו את המגילה שנאמר "ויאכילני".

### חודש תמוז

זמן הנבואה הראשונה הוא בחודש הרביעי, חודש תמוז. הנביא אינו מזכיר את השם תמוז משום שהשמות עלו אתם מבבל, ועדין הוא נמצא בבבל.

ב"לקוטי מאמרים" של ר' צדוק הכהן (בהוצאת הרשקוביץ, עמ' כ"א) מובא, שמחצית השנה הראשונה מקביל למחצית השניה, תמוז ואב הם עיני השנה (המטרוניתא), וראיה היא למרחוק, ותמוז ואב הם חודש הריחוק, ודווקא בחודשים אלו יש קשר בין הקב"ה ובין עם ישראל, כשם שבהלכות נדה מגע אסור וראיה מותרת, ולכן מראות יחזקאל היו בתמוז, שהוא ריחוק מן הקב"ה, ועל נהר כבר שהוא רחוק מארץ ישראל. וכן נאמר בס' יצירה שתמוז נברא בחטא ובראיה. הראיה בניגוד למגע. ולכן אף על פי שישעיהו גם כן ראה, מכל מקום לא בתמוז, משום שיש מגע לפיו, מגע ממש.

### רוכב, נרכב ומרכבה

לענין הפועל ר.כ.ב עיין מורה נבוכים ח"א פרק ע'. הרוכב שולט בנרכב ומנהיג אותו כרצונו, ואין יחס לרוכב אל הנרכב. הקב"ה רוכב על העולם ואין לו שום יחס והדבקות אל העולם. לעולם יש משמעות רק כאשר הוא מתייחס אל הרוכב. חז"ל כינו את המראות "מרכבה", אף על פי שלא נאמר כן בפסוק, משום שראו את "מעשה מרכבה" כסיפור על יחס הרוכב והנרכב.

### כסא ומרכבה - מקדש וחורבן

הגמרא בסנהדרין (מח:) "כל קללות שקלל דוד את יואב נתקיימו בזרעו של דוד" ושם לומדים שרחבעם היה זב ממש "התאמץ לעלות במרכבה", ובזב נאמר לשון דומה "וכל המרכב".

גמרא זו מבוארת ב"צדקת הצדיק" בסימן רכ"ו: מעשה מרכבה. האבות הן מרכבתו של הקב"ה, כשאברהם מחפש את הדרך אז הקב"ה מתגלה 'ומציץ עליו', מעליו, רואים את הקב"ה מעל אברהם. זו האיתערותא דלעילא שמתרכבת על מי שהשתדל ופתח פתח מלמטה - איתערותא דלתתא. הרמב"ם בפרק מ"ט מבאר מדוע המלאכים עם כנפים, משום שזה נותן להם מימד שלישי, אינם מוגבלים במקום. וזו דרגא אחת למעלה מן האדם, וזאת עם כל הגבלתה. "מי יתן לי אבר כיונה" וכל זה כשהעולם במלואו, עולם נורמאלי עם מקדש, וכשאין מקדש פמליא של מעלה מתמעטת, ד' כנפים לאחד (חגיגה יג.). הקב"ה רוכב על עבים, ועבים נבראו למטה (איתערותא דלתתא) ועל זה רוכב הקב"ה. כל מקום שנאמר שהקב"ה רוכב על עבים הוא לפני שהיה המקדש, שהקב"ה מתהלך מאהל לאהל, "עד אשר אמצא מקום לה' וכו'", ולכן יחזקאל ראה מרכבה וישעיהו לא ראה מרכבה.

בדברי הימים א' (כט,כג) נאמר ששלמה ישב על כסא ה'. המקום היחיד שכסא מלך בשר ודם נקרא כסא ה', זו המלכות שבתחתונים. נתאווה הקב"ה שתהיה לו מלכות בתחתונים, עד ימי שלמה היה מתהלך מאהל לאהל ואז ישב על כסא ה'. ודבר זה נשבר בשכם במרכבתו של רחבעם, שאז נתפרדה המלכות, ואין מלך שליט על כל ישראל, שוב חוזרת השכינה להיות נעה ונדה, ובזה השתחררו כוחות גדולים כשם שבזיבה יוצאים כוחות גדולים והולכים לאיבוד.[[6]](#footnote-6) [[7]](#footnote-7)

1. ילק"ש שופטים רמז סט: "ויאמר מלאך ה' אל מנוח. אמר לו המלאך איני יודע בדמות מי אני עשוי בכל שעה הוא מחליפני". [↑](#footnote-ref-1)
2. ירושלים העתיקה בנויה על הר שמשלושת צדדיו; המזרחי, הדרומי והמערבי, הוא תחום בגאיות עמוקים - גיא בן הינום ונחל קדרון ולפיכך קשה לכובשה משם. הכיוון ממנו ניתן לכבוש את ירושלים באופן הקל ביותר הוא מן הצפון. [מ.ד] [↑](#footnote-ref-2)
3. תוספתא חגיגה פ"ב ה"ב [↑](#footnote-ref-3)
4. ביחזקאל ג', ביחזקאל י"ח וביחזקאל ל"ג מופיעה נבואה דומה, כמעט באותן מילים. ההקשרים השונים של הנבואה יכולים להצביע על המורכבות המופיעה כאן. בפרק ג' הנבואה נכתבה אחרי שנאמר "וּבֵית יִשְׂרָאֵל לֹא יֹאבוּ לִשְׁמֹעַ אֵלֶיךָ כִּי אֵינָם אֹבִים לִשְׁמֹעַ אֵלָי", או במילים אחרות "הכל צפוי". בפרק י"ח הנבואה נכתבה בהקשר של "הֶחָפֹץ אֶחְפֹּץ מוֹת רָשָׁע נְאֻם ה' א-להים הֲלוֹא בְּשׁוּבוֹ מִדְּרָכָיו וְחָיָה", או במילים אחרות "הרשות נתונה". בפרק ל"ג מובא ההקשר התגשמות אותה נבואה. [ב.ד] [↑](#footnote-ref-4)
5. מתשובתו של יחזקאל לזקנים שבאו אליו, הבינו חז"ל (סנהדרין קה.) ששאלתם היתה מעין התרסה: "עבד שמכרו רבו ואשה שגרשה בעלה כלום יש לזה על זה כלום". תשובת הנביא היתה: "והעולה על רוחכם היה לא תהיה אשר אתם אומרים נהיה כגוים כמשפחות הארצות לשרת עץ ואבן חי אני נאם ה' אלהים אם לא ביד חזקה ובזרוע נטויה ובחימה שפוכה אמלוך עליכם". [מ.ד] [↑](#footnote-ref-5)
6. אולי בשל כך אומרת המשנה (חגיגה ב,א): "אין דורשין... במרכבה ביחיד". לא בשל הסודות ודברי נסתרות שבפרק זה (שהרי סודות אחרים נדרשים ברבים), אלא בשל כך שהמרכבה מסמלת, כביכול, את גלות השכינה, ועל דבר זה לא מכובד לדבר בפרהסיא. [ב.ד] [↑](#footnote-ref-6)
7. אפשר להמשיך את אותו קו מחשבה, ולראות פעמים נוספות שעליה של בשר ודם על מרכבה מבטאת גלות, ובניגוד לכך, כאשר מרכבה יוצאת מכלל שימוש, זה מראה על סיום גלות ותחילתה של גאולה:

בתחילת גלות מצרים מופיעה מרכבת יוסף "וַיֶּאְסֹר יוֹסֵף מֶרְכַּבְתּוֹ וַיַּעַל לִקְרַאת יִשְׂרָאֵל אָבִיו גּשְׁנָה ... אַחַי וּבֵית אָבִי אֲשֶׁר בְּאֶרֶץ כְּנַעַן בָּאוּ אֵלָי" (בראשית מו,כט-לא). בסוף גלות מצרים, בקריעת ים סוף, נהרסת מרכבה "וַיָּסַר אֵת אֹפַן מַרְכְּבֹתָיו". מיד עם הריסת המרכבה, באה לראשונה בשורת כסא ה', המקדש: "תְּבִאֵמוֹ וְתִטָּעֵמוֹ בְּהַר נַחֲלָתְךָ מָכוֹן לְשִׁבְתְּךָ פָּעַלְתָּ ה' מִקְּדָשׁ אֲדֹנָי כּוֹנֲנוּ יָדֶיךָ".

במלחמה האחרונה של יהושע לכיבוש הארץ, שוב נשרפת המרכבה "וַיַּעַשׂ לָהֶם יְהוֹשֻׁעַ כַּאֲשֶׁר אָמַר לוֹ ה' אֶת סוּסֵיהֶם עִקֵּר וְאֶת מַרְכְּבֹתֵיהֶם שָׂרַף בָּאֵשׁ" (יהושע יא,ט).

החזרה בתשובה הלאומית שהנהיג יאשיהו הייתה הזדמנות לשינוי רוע גזירת הגלות, שינוי זה מתבטא בחיסול העבודה זרה בארץ, ויחד עם זה, גם חיסול מרכבה "וְאֶת מַרְכְּבוֹת הַשֶּׁמֶשׁ שָׂרַף בָּאֵש" (מלכים ב כג,יא). שינוי זה הכזיב ברגע, כאשר פרעה נכו הרג את יאשיהו. מעשה שסלל את הדרך למלכות בניו הרשעים ולגלות. מיד עם מותו של יאשיהו מופיעה המרכבה "וְהַמֶּלֶךְ הָיָה מָעֳמָד בַּמֶּרְכָּבָה נֹכַח אֲרָם וַיָּמָת" (מלכים ב כב,לה).

הפעם האחרונה היא בתקופת שבי ציון. עם ישראל מקבל את רשותו של כורש לבנות את בית המקדש, אך מספר עיכובים עוצרים את הבנייה. חגי וזכריה ניבאים על חשיבות בניית בית המקדש מיידית, ובנבואתם מזכירים את המרכבה, את החשש מפני הגלות. זכריה ניבא (זכריה ו,א): "וָאָשֻׁב וָאֶשָּׂא עֵינַי וָאֶרְאֶה וְהִנֵּה אַרְבַּע מַרְכָּבוֹת יֹצְאוֹת מִבֵּין שְׁנֵי הֶהָרִים". רש"י שם מסביר "אלו ד' מרכבות שלוחי הקב"ה, לתת ממשלת לד' מלכיות בבל ומדי אנטיוכס וישמעאל", בחורבן בית שני המרכבה עלולה להתפזר לארבע כנפי תבל. מאידך, חגי ניבא נבואה אופטימית (חגי ב,כב): "וְהָפַכְתִּי כִּסֵּא מַמְלָכוֹת וְהִשְׁמַדְתִּי חֹזֶק מַמְלְכוֹת הַגּוֹיִם וְהָפַכְתִּי מֶרְכָּבָה וְרֹכְבֶיהָ". המרכבה יכולה להתהפך או להסתובב לכיוון השני ולחזור לבית המקדש. [ב.ד] [↑](#footnote-ref-7)